**НЧ „СВЕТЛИНА с. КУБРАТОВО – 1915”**

**СО, РАЙОН НОВИ ИСКЪР**

**Г О Д И Ш Е Н О Т Ч Е Т 2023 г.**

НЧ „СВЕТЛИНА с. КУБРАТОВО – 1915” е създадено през 1925 година от будни жители на с. Кубратово. През годините дейността му се развива на възходи и спадове.

Анализирайки дейността и постигнатите резултати, 2023 година я отчитаме като успешна. Основанията са следните:

1. Основни задачи на библиотеката:

* Увеличение на библиотечния фонд - тази година с 251 книги - ново закупени и от дарения;
* Стремим се за увеличаване броя на читателите и на раздадената литература;
* Проведоха се планираните културно-масови мероприятия – на живо и онлайн.

1. Обслужване на читатели от различни възрастови групи:

Библиотеката се посещава от жители на с. Кубратово и обслужва читатели от различни възрастови групи – най-многобройни са учащите и пенсионерите. На възрастните хора и инвалидите се доставя литература по домовете.

Организирани са колективни четения и рецитали с възрастни, ученици, деца; Експонирани са витрини. Осъществени са инициативите Деца и родители заедно в библиотеката, Големи четат на малки за създаване навици за четене у децата от ранна детска възраст. Включване в обявените национални библиотечни инициативи – Маратон на четенето и др.

От дарения и малка част закупени от нас книги, фондът наброява 4351 библиотечни единици. Предстои регистрирането на още много дарени книги.

В библиотеката се правят презентации и справки на ученици и студенти в отдели Литература, География, История и др. Осигурен е достъп на гражданите до обществена информация и съдействие в областта на културата и образованието.

1. Справочно-библиографска дейност

В библиотеката се предлагат следните услуги: заемане за дома на библиотечни документи; изготвяне на писмена библиографска справка по тема, която интересува читателят; библиографско издирване по тема; доставка на библиографска справка по електронен път; достъп до електронните каталози на други библиотеки; доставка на библиотечни документи от други библиотеки /междубиблиотечно заемане/; участие в културни и информационни събития, организирани в залата на кметството; помощ при изготвянето на ученически проекти.

С наличието на Компютърна зала, в която техниката е дарена от Фондация Възраждане на българските села е предоставен достъп до интернет за образователни, социални и научни цели. С наличното мултифункционално устройство има възможност за сканиране и изпращане на документи, копиране черно-бяло и цветно, и други.

Със закупената мултимедия по проект Искам да съм здрав редовно провеждаме презентации по различни поводи.

1. Масова работа с читателите

Другата основна дейност на нашето читалище е културната, имаща за цел да възобнови и съхрани българските народни обичаи и традиции, отбелязване на актуални събития, дати, годишнини и теми от националния и местен календар:

* Празнично-обреден календар - Сурвакане, Бабин ден, Трифон Зарезан, Лазаров ден, Велики четвъртък в с. Кубратово, Еньовден, Коледуване; Участие в подготовката за храмовия празник на черквата ни „Света Троица” и за събора на с. Кубратово – Пресвета; Организирана Седянка и среща с писателя Траян Колев по повод Деня на християнското семейство и православната християнска младеж;
* Празници и тържества – посрещане на Баба Марта; проведена традиционна кулинарна изложба Пъстра пролетна трапеза 2023; С подаръци и аниматори от Театър Пан отбелязан 1 юни Ден на детето;. С подаръци и пожелания изпратени първокласниците за Първия учебен ден; Дядо Коледа зарадва малчуганите с подаръци; Участие в Коледния базар в Нови Искър с ръчно изработени сувенири в подкрепа каузата да Подкрепим Нати от с. Кътина.
* Чествания на бележити дати – експониране витрини и провеждане на литературни четения посветени на 175 години от рождението на Христо Ботев; 160 години от рождението на Алеко Константинов; Среща с писателя-историк Иван Тренев и представяне на книгата му „Васил Левски 150 години безсмъртие”; 130 години от рождението на Елисавета Багряна; Отбелязване на 165 години от честване празника на Светите братя Кирил и Методий; 120 години от рождението на Никола Фурнаджиев; 125 години от рождението на Димитър Талев; 125 години от рождението на Христо Смирненски; 100 години от рождението на Апостол Карамитев; 190 години от рождението на Добри Войников; 230 години от рождението на Неофит Рилски; 110 години от рождението на Асен Босев; 21 март – Световен ден на поезията; 2 април – Международен ден на детската книга; 23 април – Световен ден на книгата;

Чествания на национални празници – Националния празник 3 март е отбелязан с витрина и четене на есета и стихотворения от участниците в Онлайн Конкурса на тема „БЪЛГАРИЯ В НАШИТЕ СЪРЦА”. Щастливи сме, че се включиха повече от 300 участника от всички краища на България.

* с литературно четене и състезание за Най-добър четец и Най-добър рецитатор отбелязване 24 май – Денят на българската просвета и култура и славянската писменост; 6 септември – Денят на съединението на Княжество България и Източна Румелия; 22 септември – Денят на независимостта на България; с литературна програма отбелязан и 01 ноември – Денят на народните будители ;
* Лято в библиотеката – четене на препоръчана литература, откъси от любими книги, рисуване, оцветяване, кръстословици, пъзели, игри, работилнички за изработване на книгоразделители, хвърчила; прожектиране на детски филми; презентации на различни теми и др.
* Участие в проект „Шевицата на съвременния град” на НЧ „Христо Ботев”, кв. Курило, Нови Искър;
* Успешно реализирани проекти - „Искам да съм здрав”, с финансовата подкрепа на СО, по Програма Спорт за всички и Зелена София.
* Участие в пролетното почистване на площада и тревните площи;
* Включване в благотворителната кампания Капачки за бъдеще;
* Включване в подготовката и организацията на Проект Футболна магия, осъществен от Футболен клуб Ферион Кубратово;
* Участие в телевизионното предаване Гозбата на България;
* Организиране на множество творчески работилници за малки и големи – Мартенски, Великденски и Коледни;
* С Пенсионерския клуб осъществени няколко здравни беседи;

Мероприятията на читалището са осъществени съвместно с Кметство Кубратово, Пенсионерския клуб, ученици и жители на с. Кубратово.

1. Комплектуване и организиране на библиотечния фонд

За увеличаване на библиотечния фонд в библиотеката постъпват книги от дарения, които се обработват и закупуваме малко на брой книги с лични средства. Подготвени са библиотечни документи за отчисляване.

1. Материална база на библиотеката.

* Библиотеката се помещава в сградата на Кметство с. Кубратово, на площ 28 кв.м., но мястото е крайно недостатъчно за подреждане на всички книги от библиотечния фонд.
* През 2019 г. е направен ремонт – смяна на дограма, ел. захранване – сменени кабели, осветление, климатик, боядисване със средства от Район Нови Искър, СО. За мероприятията ползваме Залата на кметството.
* Библиотеката разполага с 2 бр. компютри /дарение/ с достъп до интернет и компютърна зала с 4 бр. компютри, дарени от Фондация „Възраждане на българските села”; цветен принтер и копирна машина, ламинатор; мултимедия.

1. Библиотечен персонал и участие в квалификационни начинания – Библиотеката разполага с 1 служител на 8-часов работен ден. Библиотекарят е завършил библиотечен курс в Унибит. Посещавал е семинарите и оперативките, провеждани от методичен отдел и район Нови Искър.

И през 2024 година ще продължим да работим за постигане на основните ни цели, а именно:

- увеличаване на библиотечния фонд и броя на раздадената литература;

- организиране на мероприятия за създаване навици за четене у децата от ранна детска възраст.

- развитие и обогатяване на културния живот в с. Кубратово;

- запазване на обичаите и традициите на българския народ;

- възпитаване и утвърждаване на националното самосъзнание на децата и младите хора;

- насърчаване и усъвършенстване на творческите възможности и талант.

17.01.2024 година

СЕКРЕТАР-БИБЛИОТЕКАР: /п/ ПРЕДСЕДАТЕЛ: /п/

Милена Борисова Кристина Стоименова